**Seimo narių Rimos Baškienės ir Antano Bauros pranešimas: darbas politikoje reikalauja pasirengimo ir atsakomybės**

2010 m. sausio 21 d. pranešimas VIR

Lietuvos valstiečių liaudininkų sąjungos atstovai Seime pritaria Žemaitijos partijos kreipimesi į Seimo narius išdėstytiems pasiūlymams parengti įstatymų pataisas, kurios apibrėžtų atsakomybę pagal politinių partijų suformuotus sąrašus išrinktiems politikams. Žemaitijos partija siūlo įtvirtinti nuostatas, kad pagal sąrašus į Seimą ar savivaldybių tarybas išrinkti asmenys mandatą išsaugotų tik iki tol, kol dirba jį delegavusioje frakcijoje ar partijoje.

Atkreipiame dėmesį, kad dalyvavimas politikoje negali būti grindžiamas tik siaurais asmeniniais interesais. Bėgiojimas iš vienos partijos į kitą, frakcijų keitimas menkina ne tik politiko asmenybę, bet ir daro didelę žalą visai politinei sistemai bei visuomenės požiūriui į ją. Rinkėjai, balsavę būtent už tos politinės jėgos rinkimų sąrašą, pasijunta apgauti, matydami jų išrinkto Seimo nario perėjimus iš vienos frakcijos į kitą.

Be to, būtų tikslinga svarstyti galimybę nustatyti tam tikrus kvalifikacinius reikalavimus kandidatams į Seimo narius. Manome, kad tokie reikalavimai paskatintų kandidatus į Seimo narius tinkamai pasirengti darbui politikoje.

Atsižvelgdami į aukščiau išdėstytus argumentus Lietuvos valstiečių liaudininkų sąjungos atstovai ruošia atitinkamų įstatymų pataisas, kurių priėmimas užkirstų kelią vadinamai „politinei migracijai“ ir kreipiasi į visuomenę, į partijas, siūlydami aktyviai diskutuoti bei teikti savo pasiūlymus dėl šios problemos konkretaus sprendimo.

Mišrios Seimo narių grupės informacija

*Seimo narė Rima Baškienė, tel. 2396654*

*Seimo narys Antanas Baura, tel.* 2396957